Merknad til Prop. 1 S (2022-2023) Samferdselsdepartementet

Funksjonshemmedes Fellesorganisasjon (FFO)

FFO sender med dette våre merknader til Transport- og kommunikasjonskomiteen knyttet til Statsbudsjettet 2023 og ovennevnte proposisjon.

Universell utforming av kollektivtransport

Undersøkelser viser at nesten halvparten av mennesker med funksjonsnedsettelser opplever at offentlig transport er en utfordring i deres hverdag. Et kollektivtransportsystem som er universelt utformet er essensielt for likestilling av mennesker med funksjonsnedsettelse, for at de skal kunne reise og bevege seg fritt i samfunnet. Det er også bra for andre grupper som eldre, småbarnsforeldre med barnevogn, reisende med trillekoffert – og generelt for et punktlig, effektivt og sømløst transportsystem. For eksempel går av- og påstigning mye raskere med universell utforming. Derfor er det gledelig at busser med elektroniske ramper er på vei inn. Imidlertid er vi bekymret for at arbeidet med å øke antallet tilgjengelige togstasjoner har stått på stedet hvil i mange år. Vi tror mye kan bli bedre med å ta i bruk enkle løsninger i påvente av at alle stasjoner skal bli universelt utformet på lengre sikt.

Dessverre er det er mange utfordringer i kollektivtransporten som ikke er løst, både for universell utforming av infrastruktur, materiell og likeverdige ombordstigningsløsninger. For automater og reiseinformasjon mangler også talegjenkjenningsteknologi.

Disse problemstillingene er grundig belyst i en rapport fra Transportøkonomisk institutt, som etter oppdrag fra Samferdselsdepartementet har utredet kunnskapsgrunnlaget for og arbeidet med universell utforming av transportsystemet. Videre har departementet i sitt oppdragsbrev i forbindelse med arbeidet med ny NTP bedt de ulike etatene rapportere på arbeidet med universell utforming.

Artikkel 9 i FN-konvensjonen for mennesker med nedsatt funksjonsevne (CRPD) sier at:

«For at mennesker med nedsatt funksjonsevne skal få et selvstendig liv og kunne delta fullt ut på alle livets områder, skal partene treffe hen­siktsmessige tiltak for å sikre at mennesker med nedsatt funksjonsevne på lik linje med andre får tilgang til det fysiske miljøet, til transport….»

Vi viser også til at flere av bærekraftsmålene omhandler mennesker med funksjonsnedsettelse, i denne sammenheng spesielt 9 og 11, som omhandler industri, innovasjon og infrastruktur og bærekraftige byer og lokalsamfunn. Medlemslandene har vært tydelige på at funksjonshemmede og andre utsatte grupper skal løftes først. Vi er derfor bekymret når det i proposisjonen står: *«Det er usikkert om målet om allmenn tilgang til de deler av samfunnet som er eksplisitt nevnt under bærekraftmål 11 kan nås innen 2030».*

*FFO ber om at komiteen i sin innstilling setter 2035 som endelig frist for universell utforming av kollektivtransporten, og 2025 som frist for tilgjengelig kollektivtransport, og etterspør tiltak og bevilgninger for å understøtte dette.*

Kapittel 1330 Post 60 Særskilt tilskudd til kollektivtiltak, nasjonal TT-ordning

Selv om universell utforming av transportsektoren realiseres, vil det være en mindre gruppe funksjonshemmede og kronisk syke som ikke vil kunne reise kollektivt. For å sikre disse også likestilling og mulighet til et aktivt sosialt liv må de tilbys gode alternative transportløsninger.

Nasjonal TT-ordning er en svært god alternativ ordning. Utrullingen av den til hele landet skulle fullføres i 2020, men noen av de mest folkerike fylkene er fortsatt ikke med. Det er derfor viktig at ordningen nå utvides til å omfatte alle fylkene.

Selv om den nasjonale TT-ordningen skal rettes mot yngre brukere med et aktivt liv med særskilt behov for en slik ordning, har den til nå vært særlig innrettet mot to grupper; sterkt synshemmede og rullestolbrukere. FFO mener at når ordningen er blitt nasjonal, og alle fylkene er med, må den inkludere flere i målgruppen som ikke kan reise kollektivt eller kjøre egen bil. Det kan for eksempel være mennesker med sterk epilepsi eller alvorlige rygglidelser. Det innebærer at det særskilte behovet må vektlegges mer enn hvilken funksjonsnedsettelse man har, og at det gjøres en individuell vurdering av behovet.

For å sikre den nasjonale tt-ordningen fremover, og at de riktige brukerne får tilgang til den, må den rettighetsfestes og forvaltes av NAV (tilsvarende ordningen med Arbeids- og utdanningsreiser). Om den overføres til fylkeskommunene og legges i rammetilskuddet, er vi redd for at den forvitrer. Det vil være katastrofalt for de som er i målgruppen for ordningen.

*FFO ber komiteen sikre fullfinansiering av nasjonal TT-ordning i budsjettet for 2023. Videre ber vi komiteen gjennom et anmodningsvedtak pålegge regjeringen å utrede en løsning for å rettighetsfeste ordningen og at forvaltningen skjer av NAV.*